b'\n_START_ARTICLE_\nKoskuen koulu\n_START_PARAGRAPH_\nKoskuen koulu on peruskoulu Kurikan kunnassa, entisen Jalasj\xc3\xa4rven kunnan alueella Koskuen kyl\xc3\xa4ss\xc3\xa4, Koskutj\xc3\xa4rven rannalla. Vuonna 2010 koulussa on 51 oppilasta ja kolme opettajaa sek\xc3\xa4 luokat 1.\xe2\x80\x936. Koulunjohtajana toimii Jaana Korkiam\xc3\xa4ki.\n_START_SECTION_\nHistoria\n_START_PARAGRAPH_\nVuonna 1886 Jalasj\xc3\xa4rven kuntakokouksessa p\xc3\xa4\xc3\xa4tettiin perustaa Koskuen koulu, vaikka Jalasj\xc3\xa4rven pohjoisosassa sijaitsevan Luopaj\xc3\xa4rven kyl\xc3\xa4n asukkaat vastustivatkin sit\xc3\xa4, sill\xc3\xa4 he totesivat koskuelaiset liian sivistym\xc3\xa4tt\xc3\xb6miksi, ettei koulu saisi kyl\xc3\xa4st\xc3\xa4 oppilaita kuitenkaan. Koulunk\xc3\xa4ynti alkoi syksyll\xc3\xa4 1887 Ala-Seilon p\xc3\xa4\xc3\xa4rakennuksessa. Rakennuksessa oli my\xc3\xb6s opettajan asunto. Kouluun kirjoittautui yhteens\xc3\xa4 38 oppilasta ensimm\xc3\xa4isen\xc3\xa4 syksyn\xc3\xa4. Jo ennen kev\xc3\xa4tt\xc3\xa4 osa ilmoittautuneista lopetti opintonsa. Koskuen koulun ensimm\xc3\xa4inen opettaja oli nimelt\xc3\xa4\xc3\xa4n Henrik Iivar Westerlund._NEWLINE_Ensimm\xc3\xa4isen talven aikana Koskutj\xc3\xa4rven rantaan, Iisakki Majan maista erotetulle alueelle alettiin tuoda rakennustarpeita omaa koulurakennusta varten. Rakennus valmistui vuonna 1888 ja lokakuussa se vihittiin k\xc3\xa4ytt\xc3\xb6\xc3\xb6n. Uusi koulurakennus oli kuitenkin talvella kylm\xc3\xa4 eik\xc3\xa4 t\xc3\xa4ytt\xc3\xa4nyt opettaja Westerlundin toiveita. Koulun tontille valmistuivat lis\xc3\xa4ksi sauna ja ulkorakennus. Seuraavan kes\xc3\xa4n tultua koulun seini\xc3\xa4 tilkittiin, huoneita paperoitiin sek\xc3\xa4 lattiat otettiin yl\xc3\xb6s._NEWLINE_Koskuen koulussa oli aluksi oppilaita lapsista jo aikuisiksi katsottaviin nuoriin. T\xc3\xa4st\xc3\xa4 seurasi opettajalle harmia, koska n\xc3\xa4m\xc3\xa4 nuoret eiv\xc3\xa4t en\xc3\xa4\xc3\xa4 k\xc3\xa4yneetk\xc3\xa4\xc3\xa4n koulussa eik\xc3\xa4 heit\xc3\xa4 voinut liiemmin kovistellakaan. Vuonna 1890 Koskuen koulusta sai p\xc3\xa4\xc3\xa4st\xc3\xb6todistuksen vain kaksi oppilasta. Opettaja Westerlund perusti kyl\xc3\xa4\xc3\xa4n helmikuussa 1891 laulu- ja keskustelukerhon. Samoihin aikoihin keskusteltiin lis\xc3\xa4ksi olisiko mahdollista saada kyl\xc3\xa4\xc3\xa4n oma lainakirjasto. Kirjasto kyl\xc3\xa4\xc3\xa4n my\xc3\xb6s saatiin. Koskuen koulu ei toiminut syyslukukaudella 1892 lainkaan. Vuonna 1917 oppilaita koulussa oli 57 ja koulutarkastaja kehottikin koulua hankkimaan toisenkin opettajan koululle. Vuonna 1936 koulu sai kolmannenkin opettajan, kun alakoulu siirtyi toimimaan Alatalon tupaan. Tammikuussa 1959 Koskuen koululle vihittiin uusi koulurakennus. Tosin koulua oli pidetty rakennuksessa jo koko syyslukukauden._NEWLINE_Koskuen kansakoulusta tuli Koskuen ala-aste, kun siirryttiin peruskouluun. Vuonna 1976 kouluun siirtyiv\xc3\xa4t lakkautetun Seilon koulun oppilaat ja vuonna 2000 puolestaan lakkautetun Ylivallin koulun oppilaat siirtyiv\xc3\xa4t Koskuen kouluun.'